แรงขายหุ้นพลังงานฉุด SET รูดเกือบ 20 จุด รับราคาน้ำมันดิ่ง-มรสุมปัจจัยตปท.
แรงขายหุ้นพลังงานฉุด SET รูดเกือบ 20 จุด รับราคาน้ำมันดิ่ง-มรสุมปัจจัยตปท. โดยดัชนีปิดเช้านี้ที่ระดับ 1,639.28 จุด ลดลง 19.28 จุด หรือ 1.16% มูลค่าการซื้อขาย 2.8 หมื่นลบ.
24 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (24 ต.ค.61) ที่ระดับ 1,639.28 จุด ลดลง 19.28 จุด หรือ 1.16% มูลค่าการซื้อขาย 2.8 หมื่นลบ. ขณะที่ดัชนีเฉลี่ยอุตสาหกรรมดาวโจนส์ ปิดวานนี้ (23 ต.ค.61) ที่ระดับ 25,191.43 จุด ลดลง 125.98 จุด หรือ 0.50%
10 หุ้นกดดัชนี้เช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย) เปิดเผยว่า ตลาดหุ้นไทยเช้านี้ผันผวนอิงทางลง ชดเชยเมื่อวานนี้ที่ตลาดหุ้นในภูมิภาคต่างติดลบกันราว 1-2% ขณะที่ตลาดบ้านเราปิดทำการ แต่วันนี้ตลาดภูมิภาคส่วนใหญ่รีบาวด์ขึ้นมาได้ โดยตลาดฯรับผลจากผลกระทบจากสงครามการค้าที่เริ่มมีความชัดเจนขึ้น และราคาน้ำมันก็ปรับตัวลงด้วย รวมถึงความชัดแย้งระหว่างสหรัฐฯ กับซาอุดิอาระเบีย และยังกังวลการค้าระหว่างสหรัฐฯ กับจีนด้วย
ทั้งนี้ วันนี้ตลาดบ้านเราก็ได้รับแรงกดดันจากกลุ่มพลังงานหลังราคาน้ำมันที่ดิ่งหนัก อีกทั้งปัจจัยในประเทศในเรื่องตัวเลขส่งออกเดือนก.ย.ของไทยก็ออกมาติดลบ ซึ่งแย่กว่าคาดทำให้กระทบ Sentiment การลงทุน อย่างไรก็ดีให้ติดตามการทยอยประกาศผลประกอบการของบริษัทจดทะเบียนงวดไตรมาส 3/61 โดยวันนี้ SCC จะประกาศงบฯออกมา ซึ่งก็ไม่น่าจะสดใสเท่าไร
ส่วนแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะยังผันผวนในทางลงอยู่ โดยให้แนวรับ 1,630 จุด ส่วนแนวต้าน 1,667 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,628.26 ล้านบาท ปิดที่ 49 บาท ลดลง 1.25 บาท
CPALL มูลค่าการซื้อขาย 2,233.76 ล้านบาท ปิดที่ 63.50 บาท ลดลง 1.50 บาท
PTTEP มูลค่าการซื้อขาย 1,821.02 ล้านบาท ปิดที่ 138.50 บาท ลดลง 6.50 บาท
OSP มูลค่าการซื้อขาย 1,731.17 ล้านบาท ปิดที่ 23.60 บาท ลดลง 0.10 บาท
PTTGC มูลค่าการซื้อขาย 836.95 ล้านบาท ปิดที่ 74.75 บาท ลดลง 2.25 บาท